KOMMISSIONENS FORORDNING (EF) Nr. 1062/2008

af 28. oktober 2008

om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet for så vidt angår sæsonkorrektionsmetoder og kvalitetsrapporter

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet (1), særlig artikel 3, stk. 3, og artikel 6, stk. 3, og

ud fra følgende betragtninger:

Ved forordning (EF) nr. 453/2008 blev der fastlagt fælles rammer for systematisk udarbejdelse af kvartalsstatistikker over ledige stillinger i Fællesskabet.

Sæsonkorrektioner er en væsentlig del af udarbejdelsen af konjunkturstatistikker. Sæsonkorrigerede dataserier gør det lettere at sammenligne og fortolke resultaterne over tid. Fremsendelsen af korrigerede data forbedrer sammenhængen mellem data, der er offentliggjort på nationalt og internationalt plan.

UDSTEDT FØLGENDE FORORDNING:

Artikel 1

Sæsonkorrektionsmetoder

Med henblik på anvendelse af artikel 3, stk. 3, i forordning (EF) nr. 453/2008 påbegyndes indberetningen af sæsonkorrigerede data senest på det tidspunkt, hvor tidsserier for mindst 16 observerede perioder foreligger på det NACE rev. 2-aggregeringsniveau, der er angivet i bilag 1. Antallet af perioder beregnes fra det tidspunkt, hvor de første ikkesæsonkorrigerede data kræves indberettet i henhold til forordning (EF) nr. 453/2008.

Artikel 2

Kvalitetsrapporter

1. De anvendte metoder og strukturen i de kvalitetsrapporter, der er foreskrevet i artikel 6, stk. 2, i forordning (EF) nr. 453/2008, er fastlagt i bilag 2.

2. Kvalitetsrapporterne sendes senest den 31. august hvert år til Kommissionen og vedrører det foregående kalenderår. Den første kvalitetsrapport sendes senest den 31. august 2011.

Artikel 3

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

(1) EUT L 145 af 4.6.2008, s. 234.

BILAG 2

Anvendte metoder og strukturen i de kvalitetsrapporter, som medlemsstaterne skal udarbejde

INDLEDNING

I forbindelse med det europæiske statistiske system og den indsats, der gøres for løbende at forbedre kvaliteten af dets produkter og tjenesteydelser, er der indført en generel definition af kvalitet som værende »et produkts eller en serviceydelses egenskaber og karakteristiske træk, set som helhed, som har noget at gøre med dets/dens evne til at opfylde specificerede eller underforståede behov«. Med henblik på anvendelse af denne definition er der opstillet seks kriterier, der tilsammen udgør kvaliteten af statistiske produkter og tjenesteydelser:

1. relevans;

2. nøjagtighed;

3. aktualitet og punktlighed;

4. tilgængelighed og klarhed;

5. sammenlignelighed;

6. sammenhæng.

Kvalitetsrapporter er et velegnet middel til harmoniseret indsamling af oplysninger om kvaliteten af forskellige produkter og tjenesteydelser. De skal indeholde oplysninger om alle seks kriterier i det europæiske statistiske systems kvalitetsdefinition. Oplysningerne disponeres på følgende måde:

GENEREL BESKRIVELSE

En generel beskrivelse skal, hvor det er relevant, indeholde følgende punkter:

A. Kilder, dækning og hyppighed

— angivelse af datakilden,

— dækning (geografisk, NACE, virksomhedsstørrelse),

— referencetidspunkter,

— hyppigheden af nationale offentliggørelser,

— definition af den statistiske enhed.

B. Stikprøveundersøgelse

B.1. Stikprøveplan

— stikprøvegrundlag,

— stikprøveplan,

— bevarelse/udskiftning af stikprøveenheder,

— stikprøvestørrelse,

— stratificering.

B.2. Vægtning

— kort beskrivelse af vægtningsmetode,

— vægtningskriterier.

B.3. Dataindsamling

— kort beskrivelse af dataindsamlingsmetode(r).

C. Andre kilder

Kort beskrivelse af kilde(r), herunder:

— organ, som er ansvarlig for dataopdateringen,

— opdateringshyppighed,

— regler for sletning (af forældede oplysninger),

— frivillig/obligatorisk indberetning og sanktioner.

D. Regler for offentliggørelse

Kort beskrivelse af, i hvilke tilfælde data skal slettes af fortrolighedshensyn.

E. Sæsonkorrektioner

Kort beskrivelse af sæsonkorrektionsmetoderne, især set i relation til det europæiske statistiske systems retningslinjer for sæsonkorrektioner, som Udvalget for Det Statistiske Program har godkendt.

1. RELEVANS

»Relevans« angiver, hvorvidt alle de nødvendige statistikker udarbejdes, og hvorvidt de anvendte begreber (definitioner, klassifikationer osv.) afspejler brugernes behov.

Rapporten skal indeholde

— en beskrivelse af manglende variabler eller manglende opdelinger af variablerne,

— en statusrapport om gennemførelsen af kvartalsstatistikker over ledige stillinger i henhold til forordning (EF) nr. 453/2008 tillige med en detaljeret plan og tidsplan for afslutning af gennemførelsen og en oversigt over de tilfælde, hvor der stadig er afvigelser fra EU-begreberne.

Endvidere kan den indeholde

— et resumé med en beskrivelse af de nationale brugere, deres vigtigste behov og en angivelse af, i hvilket omfang deres behov er blevet opfyldt.

2. NØJAGTIGHED

Ved statistisk »nøjagtighed« forstås generelt graden af overensstemmelse mellem estimater og de ukendte sande værdier af de pågældende variabler.

2.1. Stikprøvefejl

Variationskoefficienten, der angiver nøjagtigheden, beregnes under hensyntagen til stikprøveplanen og indsendes for antallet af ledige stillinger fordelt på hovedafdelingsniveau i henhold til den seneste version af NACE og opdelt efter størrelsesklasse (1-9/10 + ansatte).

Hvis variationskoefficienten ikke kan beregnes, indberettes i stedet den skønnede stikprøvefejl målt i det absolutte antal ledige stillinger.

2.2. Systematiske fejl

2.2.1. Dækningsfejl

Kvalitetsrapporterne skal, hvor det er relevant, indeholde følgende oplysninger om dækningen:

— en tabel, der viser antallet af erhvervsenheder i stikprøven og det procentvise antal erhvervsenheder, der er repræsenteret i stikprøven (stikprøverne)/registret (registrene) opdelt efter størrelsesklasse (strata),

— en beskrivelse af eventuelle forskelle mellem reference- og undersøgelsespopulationen,

— en beskrivelse af klassifikationsfejl,

— en beskrivelse af eventuelle forskelle mellem referencetidspunkterne og referencekvartalet,

— eventuelle yderligere relevante oplysninger.

N.B.: Anvendes individuelle administrative data, skal der foretages en tilsvarende analyse baseret på det administrative referenceregister, herunder indberetningsfejl og fejlsletninger.

2.2.2. Måle og behandlingsfejl

Rapporterne skal indeholde

— oplysninger om variabler med ikke uvæsentlige måle- og behandlingsfejl,

— oplysninger om hovedkilder til (ikke uvæsentlige) måle- og behandlingsfejl, og i givet fald om anvendte korrektionsmetoder.

2.2.3. Bortfaldsfejl

Kvalitetsrapporterne skal, hvor det er relevant, indeholde følgende oplysninger om bortfaldsfejl:

— enhedssvarprocent,

— den partielle imputationsprocent og den anvendte metode og om muligt imputationens virkning for skønnene over de indberettede variabler.

N.B.: Anvendes individuelle administrative data, anføres det, at de relevante administrative data ikke foreligger.

2.2.4. Modelantagelsesfejl

Hvis der anvendes modellering, skal kvalitetsrapporterne indeholde en beskrivelse af de anvendte modeller. Der skal især lægges vægt på modeller til korrektion af systematiske fejl, f.eks. dækning af enheder i alle ønskede størrelseskategorier eller NACE-opdelinger, imputation eller ekstrapolation til korrektion for manglende svar fra enheder.

N.B.: Anvendes individuelle administrative data, skal rapporterne indeholde bemærkninger om overensstemmelsen mellem de administrative begreber og de teoretiske statistiske begreber. Eventuelle ændringer i den nationale lovgivning, som medfører ændringer i de anvendte definitioner, indberettes og, dersom det er muligt, også virkningen på resultaterne.

2.2.5 Revisioner

Medlemsstaterne kan fremsende en revisionshistorik, herunder revisioner i det offentliggjorte antal ledige stillinger og en kort beskrivelse af begrundelsen for revisionerne.

2.2.6 Estimering af bias

En vurdering af de systematiske fejl målt i det absolutte antal ledige stillinger fremsendes for det samlede antal ledige stillinger og, såfremt det er muligt, for de NACE rev. 2-aggregater, som er angivet i bilag 1 til denne forordning og opdelt efter størrelsesklasse (1-9/10 + ansatte).

3. AKTUALITET OG PUNKTLIGHED

3.1. Aktualitet

»Aktualitet« afspejler tidsperioden mellem oplysningernes tilgængelighed og den begivenhed eller det fænomen, de beskriver.

Kvalitetsrapporterne skal indeholde oplysninger om tidsintervallet mellem frigivelsen af dataene i medlemsstaterne og dataenes referenceperiode.

3.2. Punktlighed

»Punktlighed« refererer til tidsintervallet mellem offentliggørelsesdatoen for dataene og den måldato, hvor de skulle have været frigivet, f.eks. med henvisning til datoer i en officiel offentliggørelseskalender, fastlagt ved bestemmelser eller aftalt på forhånd mellem partnerne.

For at kunne forstå og løse problemer med punktlighed skal der gives oplysninger om undersøgelsesforløbet på nationalt plan for de sidste kvartaler med særlig vægt på, om planlagte og faktiske datoer svarer til hinanden:

— respondenternes svarfrister, herunder oplysninger om rykkere og opfølgning,

— feltarbejdsperiode,

— databehandlingsperiode,

— datoer for offentliggørelse af de første resultater.

4. TILGÆNGELIGHED OG KLARHED

4.1. Tilgængelighed

»Tilgængelighed« vedrører de fysiske betingelser, hvorunder brugere kan få adgang til data: hvor de skal henvende sig, hvordan de får adgang, leveringstid, praktiske markedsføringsvilkår (copyright osv.), tilgængelighed af mikro- eller makrodata, forskellige formater og databærere (f.eks. papir, filer, cd-rom/dvd, internettet) osv.

Kvalitetsrapporterne skal indeholde følgende oplysninger om den måde, hvorpå resultaterne formidles:

— formidlingsplan, herunder til hvem resultaterne sendes,

— referencer til de vigtigste offentliggjorte resultater, herunder resultater, der ledsages af kommentarer i form af tekst, grafer, kort osv,

— oplysninger om, hvilke resultater der i givet fald sendes til indberettende enheder, der indgår i stikprøven.

4.2. Klarhed

»Klarhed« er graden af forståelighed, herunder oplysninger om informationsmiljøet for dataene, dvs. om de ledsages af relevante metadata, illustrationer, f.eks. grafer og kort, om der findes oplysninger om deres kvalitet (herunder begrænsninger i anvendelsen), og om det omfang, hvori der ydes yderligere assistance.

Kvalitetsrapporterne skal indeholde følgende oplysninger om resultaternes forståelighed og tilgængeligheden af metadata:

— beskrivelse af og referencer vedrørende de indberettede metadata,

— referencer til de vigtigste metodologidokumenter vedrørende de indberettede statistikker,

— beskrivelse af de nationale statistiske kontorers vigtigste tiltag med henblik på at informere brugerne om dataene.

5. SAMMENLIGNELIGHED

5.1. Geografisk sammenlignelighed

Kvalitetsrapporterne skal indeholde oplysninger om forskelle mellem nationale og europæiske begreber og, i det omfang det er muligt, deres indvirkning på estimaterne.

5.2. Sammenlignelighed over tid

Kvalitetsrapporterne skal indeholde oplysninger om ændringer i definitioner, dækning og metoder i to på hinanden følgende kvartaler og deres indvirkning på estimaterne.

6. SAMMENHÆNG

»Sammenhæng« i statistikker er et udtryk for, hvorvidt de er velegnede til at blive kombineret på forskellige måder og til forskellige formål. Det er dog generelt lettere at påvise tilfælde af manglende sammenhæng end sammenhæng.

I rapporterne skal der indgå sammenligninger af data om antallet af ledige stillinger fra andre relevante kilder, når de foreligger, både samlet og i givet fald opdelt efter NACE-hovedafdeling, og det skal begrundes, hvis værdierne er meget forskellige.

Den første kvalitetsrapport skal også indeholde følgende punkter vedrørende de tilbageregnede data:

— beskrivelse af de kilder, der er anvendt til de tilbageregnede data og den anvendte metodologi,

— beskrivelse af eventuelle forskelle mellem de tilbageregnede og aktuelle datas dækning (økonomiske aktiviteter, ansatte, variabler),